Jadrtovac
Jadrtovac () falu Horvátországban Šibenik-Knin megyében. Közigazgatásilag Šibenikhez tartozik.

Fekvése 
Šibeniktől légvonalban 7, közúton 10 km-re délkeletre, Dalmácia középső részén, a kontinensbe mélyen benyúló Morinj-öböl keleti partján fekszik.

Története 
Jadrtovac területe már a római korban lakott volt, ezt bizonyítják a környékén előkerült római sírok. A Vruci nevű településrészén feltárt épületmaradványok egy az 5. és 6. században épített kora keresztény templom romjai, melyet feltehetően a 7. században bevándorló pogány avarok és szlávok romboltak le. A 15. században egy Zamurva („villa Xamurva”) nevű falu volt a mai település helyén. A 16. század elején a šibeniki Andreis nemesi család épített várkastélyt itt a török ellen, melyet 1528-ban említenek először. A várkastélyból mára a pártázatos fal egy része és egy torony maradt fenn. A 17. században felépítették, majd a 18. században bővítették a Szűz Mária templomot. 1797-ben a Velencei Köztársaság megszűnésével a Habsburg Birodalom része lett. 1806-ban Napóleon csapatai foglalták el és 1813-ig francia uralom alatt állt. Napóleon bukása után ismét Habsburg uralom következett, mely az első világháború végéig tartott. A falunak 1857-ben 182, 1910-ben 265 lakosa volt. Az első világháború után rövid ideig az Olasz Királyság, ezután a Szerb-Horvát-Szlovén Királyság, majd Jugoszlávia része lett. 2011-ben 171 lakosa volt, akik hagyományosan mezőgazdasággal és halászattal foglalkoznak, valamint újabban a turizmusból élnek, illetve a közeli Šibenik városában dolgoznak.

Lakosság

Nevezetességei 
Antiochiai Szent Margitnak szentelt temploma egyhajós épület, négyzet alakú apszissal, nyugat-keleti tájolással. A nyugati homlokzaton az ajtót kőkeret övezi, két oldalán két téglalap alakú ablak található. Az ajtó felett egy körablak, a homlokzat tetején az oromzaton pedig egy harangdúc látható két boltívvel. A hajó déli falán a homlokzaton lévővel azonos ajtók találhatók. Az apszis oldalfalain félköríves ív található. A hajó felett fából készült tetőszerkezet, az apszis felett pedig dongaboltozat található. A templom a 18. században épült.
Az Andreis család 16. századi várkastélyának romjai. A várkastélyból mára a pártázatos fal egy része és egy torony maradt fenn.
Szűz Mária tiszteletére szentelt temploma a 17. században épült, a 18. században bővítették. A késő barokk főoltár 1790-ből származik. Ugyanebben az időben készültek a Szűz Máriát és Szent Györgyöt ábrázoló festmények.
Vruci nevű településrészén 5. századi kora keresztény templom romjai találhatók.

Jegyzetek

További információk
 Šibenik község hivatalos oldala 
 A šibeniki püspökség honlapja 

Šibenik-Knin megye települései